เปิดทางขาใหญ่ลงทุนตราสารเสี่ยงขึ้น
กลต.เพิ่มโอกาสนักลงทุน2กลุ่ม อนุญาตรายย่อยซื้อจำกัดวงเงิน
27 มิ.ย. 2555

กลต.เพิ่มโอกาสนักลงทุน2กลุ่ม อนุญาตรายย่อยซื้อจำกัดวงเงิน
ก.ล.ต.เปิดลักษณะผู้ลงทุนที่สามารถลงทุนตราสารที่มีความเสี่ยงมากขึ้น ขาใหญ่ต้องมีพอร์ต 10 ล้านขึ้นไป หรือสินทรัพย์ 50 ล้านขึ้นไป
นายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า คณะกรรมการ ก.ล.ต. และคณะกรรมการกำกับตลาดทุนเห็นชอบให้มีการกำหนดลักษณะผู้ลงทุนประเภท Accredited Investors (AI) โดยสามารถซื้อตราสารหนี้ที่ไม่มีการจัดอันดับความน่าเชื่อถือ (Unrated Bonds) และกองทุนรวมสำหรับผู้ลงทุนที่มิใช่รายย่อย ซึ่งสามารถลงทุนในตราสารหนี้ที่ไม่มีการจัดอันดับความน่าเชื่อถือ หรือมีอันดับความน่าเชื่อถือต่ำกว่า Investment Grade ได้ โดยไม่จำกัดอัตราส่วนการลงทุน 
ก.ล.ต.เปิดกว้างขึ้นครั้งนี้ เพื่อให้ผู้ต้องการระดมทุนมีโอกาสและทางเลือกในการออกตราสารหลากหลายมากขึ้น นอกจากนี้ผู้ลงทุนที่รับความเสี่ยงได้ก็มีทางเลือกการลงทุนมากขึ้นด้วย โดยยังคงได้รับความคุ้มครองในระดับที่เหมาะสม
สำหรับนักลงทุน AI ประกอบด้วย ผู้ลงทุนสถาบัน เช่น ธนาคารพาณิชย์ กองทุนรวม กองทุนสำรองเลี้ยงชีพ เป็นต้น และผู้ลงทุนรายใหญ่ที่มีคุณสมบัติตามที่กำหนด (High Net Worth) โดยกรณีเป็นบุคคลธรรมดาต้องมีสินทรัพย์สุทธิตั้งแต่ 50 ล้านบาทขึ้นไป หรือมีรายได้ต่อปีตั้งแต่ 4 ล้านบาทขึ้นไป หรือมีเงินลงทุนในหลักทรัพย์ตั้งแต่ 10 ล้านบาทขึ้นไป สามารถพิจารณารวมกับคู่สมรสได้ ส่วนกรณีเป็นนิติบุคคลต้องมีส่วนของผู้ถือหุ้นตั้งแต่ 100 ล้านบาทขึ้นไป หรือมีเงินลงทุนในหลักทรัพย์ตั้งแต่ 20 ล้านบาทขึ้นไป 
“นักลงทุนกลุ่มนี้รับความเสี่ยงได้ เราจึงอนุญาตให้ซื้อผลิตภัณฑ์ทางการเงินที่มีความซับซ้อนหรือมีความเสี่ยงสูงได้ และสามารถเปิดขายให้แก่ผู้ลงทุนรายย่อยได้ด้วย โดย ก.ล.ต.จะกำหนดเงินลงทุนขั้นต่ำครั้งแรกให้เหมาะสมกับความซับซ้อนและความเสี่ยงของตราสารดังกล่าว” นายวรพล กล่าวว่า 
ในระยะแรก ก.ล.ต.จะอนุญาตให้ผู้ออกเสนอขาย “ตราสารหนี้ที่ไม่มีการจัดอันดับความน่าเชื่อถือ” ให้แก่ AI ได้ โดยต้องระบุคำเตือนในเอกสารการขาย (Fact Sheet) ด้วยว่า เสนอขายเฉพาะแก่ AI เท่านั้น รวมทั้งอนุญาตให้บริษัทจัดการลงทุนสามารถจัดตั้ง “กองทุนรวมสำหรับผู้ลงทุนที่มิใช่รายย่อย ที่สามารถลงทุนในตราสารหนี้ที่ไม่มีการจัดอันดับความน่าเชื่อถือ หรือตราสารหนี้ที่มีอันดับความน่าเชื่อถือต่ำกว่า Investment Grade โดยไม่จำกัดอัตราส่วน” 
อย่างไรก็ตาม กองทุนดังกล่าวต้องมีการกระจายการลงทุนในผู้ออกตราสารรายใดรายหนึ่ง (Company Limit) ไม่เกิน 25% ของมูลค่าทรัพย์สินสุทธิ และหากบริษัทจัดการลงทุนประสงค์ที่จะเสนอขายกองทุนดังกล่าวต่อผู้ลงทุนรายย่อย จะต้องกำหนดเงินลงทุนขั้นต่ำครั้งแรกไม่ต่ำกว่า 5 แสนบาท รวมทั้งต้องกระจายการลงทุนในผู้ออกตราสารรายใดรายหนึ่ง เช่นเดียวกับกองทุนรวมทั่วไป (ไม่เกิน 15% ของมูลค่าทรัพย์สินสุทธิ กรณีผู้ออกเป็นนิติบุคคลที่มิใช่สถาบันการเงิน และไม่เกิน 20% ของมูลค่าทรัพย์สินสุทธิ กรณีผู้ออกเป็นสถาบันการเงิน) รวมทั้งต้องเปิดเผยข้อมูลคำเตือนความเสี่ยงเพิ่มเติมด้วย 
ทั้งนี้ ในส่วนของการเสนอขายตราสารนั้น ก.ล.ต. กำหนดให้ผู้ขายต้องมีกระบวนการปฏิบัติงานก่อนการขาย หรือให้บริการผู้ลงทุนที่ทำให้มั่นใจว่า ผู้ลงทุนมีคุณสมบัติเป็น AI ตามที่ประกาศกำหนด มีความรู้ความเข้าใจสินค้าที่จะลงทุน และได้รับข้อมูลที่จำเป็นก่อนตัดสินใจลงทุน รวมทั้งต้องจัดทำกระบวนการทำความรู้จักลูกค้า (Know Your Customer/Client Due Diligent) และให้ผู้ลงทุนทำแบบทดสอบความสามารถในการรับความเสี่ยง (Suitability Test) 
นอกจากนี้ ผู้ขายต้องแจ้งเตือนความเสี่ยงที่ผู้ลงทุนอาจได้รับข้อมูล น้อยกว่ากรณีการเสนอขายต่อผู้ลงทุนทั่วไป การทำ Suitability Test จะได้รับยกเว้นในกรณี (1) เป็นผู้ลงทุนสถาบัน (2) เป็นผู้ลงทุน High Net Worth นิติบุคคลที่ปฏิเสธการทำ Suitability และผู้ขายมีความมั่นใจว่า ผู้ลงทุนรายดังกล่าวมีความรู้ความเข้าใจเป็นอย่างดีในสินค้าที่จะลงทุน และ (3) กองทุนที่บริหารจัดการ โดยบริษัทที่ได้รับใบอนุญาตกองทุนรวมส่วนบุคคลหรือกองทุนรวม (บลจ.)